Bergen Frp vurderer å narkoteste barn på barneskolen

Etter påske vil årsmøtet til Bergen Frp behandle forslag som åpner for urintesting av barn og ungdom ned til tolv år.

Publisert Publisert 25. mars 2015

POSITIV: Leder av programkomiteen i Bergen Frp, Sara Økland (20), støtter forslaget om urintesting av barn og ungdom ned i 12-årsalderen for å bekjempe narkotikabruken i byen. Foto: Privat

Denne artikkelen er over fem år gammel

— Noen vil anse dette som kontroversielt, siden det er snakk om unge mennesker. Det er nok fortsatt de som ikke tror barn benytter seg av narkotika, sier Sara Økland, leder av programkomiteen i Bergen Frp.

I programforslaget som skal vedtas 7. april står det ikke hvordan forslaget eventuelt skal settes ut i praksis.

— Det fremstår åpent, sier Økland.

- De startet i åttende-klasse

— Jeg husker selv miljøene som var rundt meg på ungdomsskolen. For flere var det første møtet med narkotika i åttende klasse, sier Økland.

Hun viser til USA når vi spør om hvordan systemet kan se ut i praksis.

— Man ser av erfaringer fra USA en preventiv effektv ved å engasjere skolehelsetjenesten etter avtale med foreldrene. Slik får barna en unnskyldning når de blir presset til å teste ut stoffer på fest. De blir ikke sett på som feige som bakker ut, sier Økland.

- Skjer de beste steder

Det er ekstremt viktig å ha barn og ungdom på radaren, og ikke bare i belastede områder, mener Økland.

— Det er ikke sånn at man må gå på lugubre fester for å bli tilbudt narkotika i dag. Barn og ungdom fra fine nabolag i både Fana og Ytrebygda opplever press, og det tar gjerne tid før det oppdages av foreldrene.

- Ser frem til diskusjonen

Eiler Macody Lund, leder i Bergen Frp, er ordknapp da BT ringer han onsdag kveld.

— Det skal være ekstraordinært årsmøte etter påske, og før den tid er ingenting avklart, sier han

Byrådet har aldri tidligere diskutert å urinteste barn, understreker Lund.

— Det blir nå en diskusjon av forslaget, og jeg ser frem til den.

Publisert Publisert: 25. mars 2015 21:01 Oppdatert: 26. mars 2015 09:54